Broj: 711-I-405-P-119-21/23-08-24

Zagreb, 03. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave o mogućem sukobu interesa podnesene protiv dužnosnika Danimira Kolmana, općinskog načelnika Općine Rasinja**,na 202. sjednici, održanoj 03. veljače 2022., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Danimira Kolmana, općinskog načelnika Općine Rasinja, radi utvrđivanja je li sklapanjem Ugovora o provođenju preventivne jesenske deratizacije od 26. kolovoza 2014., Ugovora o povjeravanju komunalnih poslova deratizacije na području Općine Rasinja od 14. kolovoza 2015., Ugovora o osnivanju prava služnosti plodouživanja od 24. travnja 2020., Aneksa Ugovora o hvatanju pasa lutalica od 1. ožujka 2018., Ugovora o međusobnom odnosu suvlasnika od 14. studenoga 2016. i Aneksa tom Ugovoru od 12. prosinca 2016., između Općine Rasinja i trgovačkog društva Veterinarska stanica Koprivnica d.o.o., u kojem dužnosnik Danimir Kolman ima više od 0,5% udjela u vlasništvu u razdoblju u kojem je dužnosnik obnašao navedenu dužnost, počinjena povreda članka 17. stavak 1. ZSSI-a.**
2. **Poziva se dužnosnik Danimir Kolman da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Dana 18. svibnja 2021.g. u Povjerenstvu je pod brojem 711-U-1806-P-119/21-01-1 zaprimljena neanonimna prijava u kojoj se poziva Povjerenstvo da ispita mogući sukob interesa, koji proizlazi iz sklapanja sporazuma o osnivanju prava plodouživanja između Općine Rasinja i Veterinarske stanice Koprivnica d.o.o. na katastarskoj čestici …….., broj ZK uloška …….., katastarska općina 314498 Rasinja, s obzirom da je općinski načelnik Danimir Kolman ujedno i vlasnik udjela u navedenom poslovnom subjektu.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je Danimir Kolman povodom obnašanja dužnosti općinskog načelnika Općine Rasinja, obvezan postupati sukladno odredbama ZSSI-a.

Uvidom u Registar dužnosnika utvrđeno je da Danimir Kolman obnašao navedenu dužnosti u mandatima 2013. – 2017., 2017. – 2021., te da istu obnaša od 9. lipnja 2021.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka protiv dužnosnika Povjerenstvo donosi pisanu odluku.

Povjerenstvo je od Općine Rasinja zatražilo podatke je li Općina Rasinja sklopila ugovor o osnivanju prava služnosti plodouživanja na k.č.br. …….., zk.ul. …….. k.o. Rasinja, s trgovačkim društvom Veterinarska stanica Koprivnica d.o.o., OIB: 35631964454, te ako je navedeni ugovor sklopljen podatak kada je isti sklopljen, iz kojeg je razloga te tko je i na čiji prijedlog odlučivao o sklapanju istog. Također, zatraženi su podaci je li Općina Rasinja za vrijeme mandata dužnosnika Danimira Kolmana stupala u bilo kakve druge poslovne odnose s trgovačkim društvom Veterinarska stanica Koprivnica d.o.o. te ako jest, o kojoj vrsti poslovnih odnosa je riječ, kada nastali poslovni odnosi, koliko iznosi pojedinačna vrijednost svakog poslovnog odnosa, tko je u ime Općine Rasinja odlučivao o navedenim poslovnim odnosima te je li prije stupanja u svaki pojedini poslovni odnos proveden postupak javne ili jednostavne nabave.

Općina Rasinja odgovorila je na traženje Povjerenstva dokumentacijom koja je u Povjerenstvu zaprimljena dana 20. rujna 2021.g. pod poslovnim brojem 771-U-4765-P-119/21-04-1 i kojom su dostavljeni Ugovor o osnivanju prava plodouživanja između Općine Rasinja i Veterinarske stanice Koprivnica d.o.o. od 24. travnja 2020., kojim je pravo plodouživanja osnovano u korist Općine Rasinja, Ugovori o provođenju preventivne jesenske deratizacije između Općine Rasinja i trgovačkog društva Veterinarska stanica Koprivnica d.o.o. od 26. kolovoza 2014. od 14. kolovoza 2015. godine, te sva pripadajuća dokumentacija o postupcima koji su prethodili sklapanju navedenih Ugovora, kao i Ugovor o međusobnom odnosu suvlasnika, zaključen između Općine Rasinja i gore navedenog trgovačkog društva dana 14. studenoga 2016., zajedno s Aneksom Ugovora od 12. prosinca 2016. te Pravilnik o provedbi postupka jednostavne nabave u Općini Rasinja.

Nastavno na zaprimljenu dokumentaciju Povjerenstvo je dana 09. studenog 2021. od Općine Rasinja zatražilo da se dodatno očituje je li i kada je trgovačko društvo Veterinarska stanica Koprivnica d.o.o. izvršila svoje obveze prema Općini Rasinja, sukladno Ugovoru o međusobnom odnosu suvlasnika sklopljenom između navedenih stranaka 14. studenog 2016.g., te Aneksu navedenog Ugovora od 12. prosinca 2016. zajedno s dostavom dokaza o izvršenoj uplati.

Općina Rasinja odgovorila je na traženje Povjerenstva dopisom broj 711-U-5949-P-21/22-07-1 od 09. lipnja 2022. u kojem se navodi da je trgovačko društvo Veterinarska stanica Koprivnica d.o.o. izvršila svoje obveze sukladno Ugovoru o međusobnom odnosu suvlasnika i Aneksu istog, te su dostavljene preslike Izvoda koji to potvrđuju.

Člankom 7. točka c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5 % ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 5. ZSSI-a /11 propisano je da su pravni poslovi, odnosno pravni akti koji su sklopljeni, odnosno doneseni protivno odredbama toga članka, ništetni. Također, propisano je da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Povjerenstvo ističe da iz dostavljene dokumentacije proizlazi da je trgovačko društvo Veterinarska stanica Koprivnica d.o.o. izvršilo svoje obveze sukladno Ugovoru o međusobnom odnosu suvlasnika te Aneksu istog, koje se sastoje u sanaciji krovišta na nekretnini u suvlasništvu Općine Rasinja i predmetnog društva, te su dostavljene preslike Izvoda koji to potvrđuju. Također, utvrđeno je i da je Općina Rasinja zaključila sa trgovačkim društvom Veterinarska stanica Koprivnica d.o.o. Ugovor o ploduživanju bez naknade koji je osnovan u korist Općine Rasinja, a ne Veterinarske stanice Koprivnica d.o.o., kako je to bilo navedeno u prijavi.

Nadalje, iz dostavljene dokumentacije proizlazi da su 2014. i 2016. godine zaključeni Ugovori o provođenju preventivne jesenske deratizacije na području Općine Rasinja između Općine Rasinja i Veterinarske stanice Koprivnica (zastupane po direktoru Danimiru Kolmanu) od 26. kolovoza 2014. i 14. kolovoza 2015., kojim se navedeno trgovačko društvo kao izvršitelj obvezalo obaviti deratizaciju po cijeni od 33,00 kune po domaćinstvu, te je utvrđeno da je dužnosnik Danimir Kolman 2015. godine kao općinski načelnik potpisao Ugovor o deratizaciji s Veterinarskom stanicom Koprivnica d.o.o., kojim se navedeno trgovačko društvo kao izvršitelj obvezalo obaviti deratizaciju po cijeni od 23,00 kune po domaćinstvu.

Uvidom u dokumentaciju utvrđeno je da je Općina Rasinja s predmetnim trgovačkim društvom sklopila i Aneks Ugovora o hvatanju pasa lutalica od 1. ožujka 2018.

Zaključno, iz dostavljene dokumentacije, a vezano za postupak koji je prethodio sklapanju Ugovora, proizlazi da je dužnosnik Danimir Kolman, kao općinski načelnik 2014. i 2015. godine potpisao: Odluke o imenovanju Povjerenstva za pripremu i provedbu postupka nabave o povjeravanju komunalnih poslova na temelju pisanog ugovora na području općine Rasinja te poziv za dostavu ponuda za ustupanje komunalnih poslova deratizacije javnih površina, stambenih i poslovnih površina na području Općine Rasinja od 01.srpnja 2015. Također, utvrđeno je da je poziv za dostavu ponuda upućen trima ponuditeljima te da je ispoštovana procedura propisana Pravilnikom o provedbi postupka javne nabave Općine Rasinja te da je odluku o odabiru najpovoljnije ponude donijelo Povjerenstvo za provedbu postupka nabave.

Dakle, sve navedene radnje u provedbi postupka nabave dužnosnik Danimir Kolman poduzeo je temeljem ovlasti propisanih odredbama Pravilnika o provedbi postupka jednostavne nabave Općine Rasinja, jer je bio ovlašten za donošenje Odluke o imenovanju Povjerenstva za pripremu i provedbu postupka nabave o povjeravanju komunalnih poslova na području Općine Rasinja te potpisivanje Poziva za dostavu ponuda za ustupanje komunalnih usluga deratizacije.

Povjerenstvo tumači kako je, sukladno odredbama ZSSI/11-a, dužnosnik prije svega uvijek pozvan štititi javni interes te koristiti ovlasti koje mu pripadaju na način da se tijekom njihova izvršavanja rukovodi javnim interesom i izbjegava postupanja kojima se on može dovesti u pitanje.

Dužnosnik ne može biti objektivan i nepristran kada diskrecijski i samostalno odlučuje o stupanju u poslovni odnos sa subjektom u svojem vlasništvu, jer tada postupa pod utjecajem privatnih interesa, odnosno suprotno izvršavanju dodijeljenih mu ovlasti, čime dolazi do njihove zlouporabe.

S obzirom da je dužnosnik Danimir Kolman postupao u okviru svojih ovlasti kao i da nije postupao samostalno i diskrecijski, jer je sve radnje poduzeo po prijedlogu posebnog imenovanog Povjerenstva koje je ovaj prijedlog izradilo na temelju objektivnog kriterija najpovoljnijeg ponuditelja, ne može se zaključiti da bi u ovoj situaciji dužnosnik postupio suprotno odredbi članka 7. točke c) ZSSI/11-a, odnosno da bi zloupotrijebio posebna prava odlučivanja.

U ovom bi se slučaju moglo postaviti pitanje je li se dužnosnik pridržavao etičkih načela propisanih člankom 5. ZSSI/11-a. Naime, u ovakvim je situacijama Povjerenstvo pokretalo postupke zbog moguće povrede etičkih načela obnašanja javnih dužnosti propisanih člankom 5. ZSSI/11-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Međutim, uvidom u imovinsku karticu dužnosnika Danimira Kolmana, utvrđeno je da isti ima 33,3 posto poslovnog udjela u vlasništvu u trgovačkom društvu Veterinarska stanica d.o.o. Koprivnica, a iz pribavljene dokumentacije proizlazi da su u razdoblju tijekom kojeg je dužnosnik Danimir Kolman obnašao dužnost općinskog načelnika Općine Rasinja sklopljeni Ugovori kojima je nastao poslovni odnos između Općine Rasinja i navedenog poslovnog subjekta, iz čega proizlazi da sklapanje navedenih ugovora predstavlja ujedno i moguću povredu članka 17. stavka 1. ZSSI-a., kao što je utvrđeno pod točkom I. izreke.

U postupku pred Povjerenstvom potrebno je utvrditi je li sklapanjem navedenih ugovora počinjena povreda članka 17. stavka 1. ZSSI-a.

Povjerenstvo ističe kako će se u daljnjem tijeku postupka, a budući da ne raspolaže cjelokupnom dokumentacijom vezano za Aneks ugovora o hvatanju pasa lutalica zaključenom između Općine Rasinja i Veterinarske stanice Koprivnica d.o.o., zatražiti dodatnu dokumentacija i Ugovore koji su prethodili sklapanja navedenog Aneksa s ciljem utvrđivanja postojanja prethodnih poslovnih odnosa među ugovornim stranama koji su predmet uređivanja ovim Aneksom Ugovora, te tko je donio odluku o nastanku poslovnog odnosa.

Poziva se dužnosnik Danimir Kolman da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Dužnosnik Danimir Kolman, osobnom dostavom
2. Podnositelju prijave, e-mail
3. Objava na internetskim stranica Povjerenstva
4. Pismohrana